Felix Alois Thuketana

**Felix Alois Thuketana** (*5* N'wendzamhala 1933 - †  02 Nhlangula 2013*), a ari mutsari na muhundzuluxeri wa ririmi ra [[Xitsonga]] loyi  a xiximiwaka ngopfu. Hi lembe ra 1989, Thuketana u hlurile no nyikiwa sagwadi ra *"H.P. Junod Literary Prize"* eka xiyenge xa matsalwa ya ndhavuko, hi tsalwa rakwe leri nge *"N'wambilu Makokorho"*. Hambiswiritano, *"Xisomisana"* i buku leyi nga endla leswaku a va mutsari wa ndhuma swinene etikweni ra [[Afrika Dzonga]], na le matikweni man’wana. Hi lembe ra 2007 u xiximiwe hi sagwadi ra *Lifetime Achievement Literary Award* leri a nyikiweke hi va ka South African Literary Awards, lava va seketeriwaka hi Ndzawulo ya Vutshila ni Mfuwo, Phephahungu ra Sowetan na Nutrend Publishing. Thuketana u hoxe xandla eku tsariweni ka [[Vutsari_bya_Xitsonga|matsalwa ya Xitsonga]] evuton'wini byakwe ku fikela loko a ta hundza emisaveni.*
## Ta vutomi byakwe
### Malembe yo sungula
Thuketana i n'wana wa vumbirhi na swona a tlhela a va xiguma-ndzeni xa Mufundhisi J.W. Thuketana, loyi a a ri mufundhisi wa kereke ya Swiss Mission. U velekiwile hi siku ra 5 N’wendzamhala 1933, eBurgersdorp (Shiluvane) – Letaba District. Hikwalaho ka vutihlamuleri bya vufundhisi, ndyangu waka Thuketana a wu tshamela ku rhurha. Thuketana u kulele eLadyselborne le Pitori laha tatana wa yena a tirhela kona ntirho wa vufundhisi. U pasile tidyondzo ta yena ta purayimari na ta le sekondari kwale Ladyselborne. Muti wa ka vona wu tlhele wu ya tshama eDoornfontein ejoni.

### Tidyondzo tale henhla na vudyondzisi: 1950 - 1997
U pasile tidyondzo ta yena ta vudyondzisi eLemana Institute. Hikokwalaho ka ku pfumeleka ka poso ya vudyondzisi endzhaku ka loko a hetile eLemana Institute, u xambirile ku tirha efemeni ya Pretoria Light Industry hi lembe ra 1954. Endzhaku ka nkarinyana, u kumile poso ya vudyondzisi exikolweni xa Bordeaux, kwale makaya hi lembe ra 1956. U hlanganisile khwayere ya vuyimbeleri ya xikolo, naswona u humelele ngopfu na khwaya ya yena leswi endleke leswaku a xiximiwa ngopfu eka miphikizano ya vuyimbeleri bya tikhwayere. Thuketana u dyondzisile eswikolweni swo hambanahambana, ku kondza a ya kuma ntirho wo va nhloko ya xikolo eGavaza Combined School, laha a nga hetelela a huma pecheni a ri kona hi lembe ra 1997.

### Vutsari na maphepha-hungu: 1958 - 1980
Hi 1958 Thuketana na kokwa-wakwe **DZJ Mathebule** va simekile phepha-hungu ra *"Pusela"* leri a risekeriwa hi Masonia Products, leyi akuri khampani yo xavisa mirhi ya vutshunguri eTzaneen. Xikongomelo xa Phepha-hungu leri akuri ku tivisa vanhu hileswi endlekaka e xifundzeni xavona. Mphakelo wa vona awufikelele na le Sibasa. Thuketana a a tirha tani hi muteki-mahungu naswona a thlela ava mupfapfarhuti wa phephe-hungu leri, kufikela laha rithyiweke vito rintshwa ra **"Marungula"**. Hi lembe ra 1964 Mufundhisi Theo Schneider wa kerke ya Swiss Mission, u tsakele ntirho wa Thuketa naswona a n'wirhumela e xikolweni xa vufundhisi xa Mindolo, e Kitwe, e tikweni ra Zambiya. Thuketa u kumile Diploma ya yena eka Matsalwa ya xikreste. Nhlohlotelo lowu wu tikombe hi kuhetelela eka tsalwa ra yena ra *"Xisomisana"*.

Thuketana uve xirho xa ***Christian Writers Fellowship of Afrika***, athlela ava xirho xa ***Xitsonga Writers Association***, kukota a hundza emisaveni.

### Vukati na Vana
Thuketana u cate na Manana Louisa Thuketana, naswona va katekisiwe hi vana va nthlanu (majaha manharhu na tintombhi timbirhi).

## Vutsari na vuhundzuluxi
Thuketana u tikombile ku va mutsari wa ntokoto hi ku hamba a tsala swihungwahungwana swa mafenya leswi loko a ri karhi a swi hlayela vanghana xikan’we ni tintangha takwe a vo dzumbela ro dlawa hi ku hleka. U xambirile ku humesa tsalwa ra yena ro sungula loko ku kandzisiwile buku ya “Kheleni ra Tihele” leyi a yi lo hundzuluxiwa ku suka eka ririmi ra Xisuthu (buku ya “Sekoting sa Lihele”) ku ya eka Xitsonga.

U tsarile tibuku leti landzelaka:
:# Xisomisana 
:# N’waninginingi ma ka Tindleve
:# Ndzi ngo Tinciki  
:# N’wambilu makokorho

Thuketana u yile emahlweni a hundzuluxa tibuku leti landzelaka ku ta eka Xitsonga:
:# "Kheleni ra Tihele"
:# “Hanyelo ra mukriste” 
:# “Mayana ku hanana”
:# “Ndzi rhandze Jaha” 
:# “Ndzi rhandze nhwana” 

Thuketana u vile un’wana wa ntlawa lowu nga hundzuluxa tsalwa ra Deuterocanonical / Apocrypha ku ta eka ririmi ra Xitsonga ehansi ka vulawuri bya
South African Council of Bishops, laha athleleke a endzela tiko ra Israyele tani himurhumiwa wa huvo leyi.

## Masagwati lawa amakumeke
Thuketana u thlomiwile tinsiva naswona anyikiwa masagwati lama landzelaka:

:# ***H.P. Junod Literary Prize*** -- xiyenge xa matsalwa ya ndhavuko, -*"N'wambilu Makokorho"* - lembe: 1989
:# ***South African Literary Award*** -- xiyenge xa Lifetime Achievement - Lembe: 2007

## Mintshaho